Príloha č. 2

IMPLEMENTAČNÝ  PLÁN

Úvod

1. 	Konferencia OSN o životnom prostredí a rozvoji UNCED, ktorá sa konala v Rio de Janeiro v roku 1992, určila základné zásady a akčný program na dosiahnutie trvalo udržateľného rozvoja. Opätovne potvrdzujeme náš pevný záväzok dodržiavať zásady z Rio de Janeira,  realizovať Agendu 21 a Program ďalšej implementácie Agendy 21. Ďalej sa zaväzujeme, že úspešne dosiahneme medzinárodne schválené ciele rozvoja, vrátane cieľov obsiahnutých v  Miléniovej deklarácii OSN a vo výsledkoch hlavných konferencií OSN i medzinárodných dohôd uzavretých od roku 1992.

2. 	Tento imlementačný plán bude naďalej vychádzať z úspechov , ktoré sa dosiahli v rámci UNCED a urýchli dosiahnutie zostávajúcich cieľov. Preto sa zaväzujeme, že na všetkých úrovniach podnikneme konkrétne kroky a opatrenia a posilníme medzinárodnú spoluprácu v súlade so zásadami z Ria de Janeira, okrem iného vrátane zásady spoločnej, avšak rozlíšenej zodpovednosti, ako definuje zásada 7 v Deklarácii o životnom prostredí a rozvoji z Rio de Janeira. Toto úsilie podporí aj integráciu troch zložiek trvalo udržateľného rozvoja - ekonomického rozvoja, sociálneho rozvoja a ochrany životného prostredia - ako navzájom závislých a podporujúcich sa pilierov. Zastrešujúcimi cieľmi a zároveň aj nevyhnutnými podmienkami trvalo udržateľného rozvoja je odstránenie chudoby, zmena neudržateľných  vzorov výroby a spotreby a ochrana i manažment prírodných zdrojov ako základne  ekonomického a sociálneho rozvoja.

    3. Uznávame, že implementácia výsledkov summitu by mala byť prínosom pre všetkých,     hlavne   pre ženy, mládež, deti a zraniteľné skupiny. Mali by sa do nej ďalej zapojiť všetci významní činitelia, a to prostredníctvom partnerskej spolupráce, predovšetkým medzi vládami Severu a Juhu na strane jednej, a medzi vládami a významnými skupinami, na strane druhej, aby sa dosiahli širokospektrálne ciele trvalo udržateľného rozvoja. Ako naznačuje  Monterreyský konsenzus, parterská spolupráca je kľúčovým prvkom na dosiahnutie trvalo udržateľného rozvoja v globalizujúcom sa svete.

4. Kvalitné riadenie v každom štáte, ako aj na medzinárodnej úrovni, je pre trvalo udržateľný rozvoj nutnosťou. Základom trvalo udržateľného rozvoja na národnej úrovni sú správna environmentálna, sociálna a ekonomická politika, demokratické inštitúcie reagujúce na potreby občanov, právny štát, opatrenia na boj proti korupcii, rovnosť pohlaví a prostredie, ktoré umožňuje investovanie. Následkom globalizácie sa kritickými prvkami, ktoré určujú úspešnosť či neúspešnosť  rozvojových štátov v ich úsilí, stali vonkajšie faktory. Rozdiel medzi rozvinutými a rozvojovými krajinami poukazuje na neustálu potrebu dynamického a aktívneho medzinárodného ekonomického prostredia, ktoré podporuje medzinárodnú spoluprácu, hlavne v oblasti financií, transferu technológií, pôžičiek a obchodu, a plnú i aktívnu účasť rozvojových štátov na globálnom rozhodovaní, pokiaľ sa má zachovať a naďalej zvyšovať hybná sila na dosiahnutie celosvetového pokroku na ceste k  trvalo udržateľnému rozvoju.

5. Mier, bezpečnosť, stabilita a rešpektovanie ľudských práv a základných slobôd, vrátane práva na rozvoj, ako aj rešpektovanie kultúrnej rozmanitosti, sú nevyhnutné na dosiahnutie trvalo udržateľného rozvoja a zabezpečenie toho, aby bol trvalo udržateľný rozvoj prínosom pre všetkých.

5. dva  Uznávame význam etiky pre trvalo udržateľný rozvoj, a preto zdôrazňujeme potrebu zahrnúť etický rozmer aj do procesu implementácie Agendy 21.